text: Jernalderby og guld fundet ved Jelling
  02 august 2017 kl. 14.36
  En stor arkæologisk udgravning ved Jelling har kastet guld og en hel landsby af sig.
  Siden november har arkæologer lavet udgravninger på et fem hektar stort område i den østlige del af Jelling. Nu har gravearbejdet givet pote for arkæologerne.
  Under jorden gemmer der sig en stor landsby fra jernalderen, og indtil videre har de fundet flere huse og også guld og sølv på marken.
  Landsbyen er dateret tilbage til jernalderen omkring år 600-300 e.Kr. og er dermed 300 år ældre end Gorm den Gamle og Harald Blåtand.
  - Det er et rigtig spændende fund, fordi det kan fortælle os noget om de ting, der skete i Jelling lang tid før Kongerne gjorde Jelling berømt, siger museumsinspektør fra Vejlemuseerne Katrine Balsgaard Juul til TV SYD.
  Sammen med fundamenterne til landsbyen har udgravningsholdet også fundet guld og sølvmønter. Sølvmønterne er romerske denarer, der er blevet importeret fra Oldtidens Rom.
  Udgravningerne fortsætter resten af året, inden der skal bygges huse på grunden.
  